als_Latn dik_Latn sag_Latn
Raportohet se 24 vjeçarja gjatë parkimit të automjetit në qytetin Chur vërejti një merimangë në automjet dhe në panik doli jashtë dhe filloi të vrapojë
CHUR – Një zvicerane e re u plagos rëndë pasi nga frika e merimangës doli nga automjeti që ishte në lëvizje. Mediat lokale raportojnë se 24 vjeçarja gjatë parkimit të automjetit në qytetin Chur vërejti një merimangë në automjet dhe në panik doli jashtë dhe filloi të vrapojë.
Automobili përfundoi në murin e parkingut, ndërsa shoferja pësoi lëndime në këmbë. Policia konfirmoi se 24 vjeçarja është në spital, por jashtë rrezikut për jetë. AA
Raportohet se 24 vjeçarja gjatë parkimit të automjetit në qytetin Chur vërejti një merimangë në automjet dhe në panik doli jashtë dhe filloi të vrapojë
CHUR – Një zvicerane e re u plagos rëndë pasi nga frika e merimangës doli nga automjeti që ishte në lëvizje. Mediat lokale raportojnë se 24 vjeçarja gjatë parkimit të automjetit në qytetin Chur vërejti një merimangë në automjet dhe në panik doli jashtë dhe filloi të vrapojë.
Automobili përfundoi në murin e parkingut, ndërsa shoferja pësoi lëndime në këmbë. Policia konfirmoi se 24 vjeçarja është në spital, por jashtë rrezikut për jetë. AA
VOAL – FC Sion u mund nga FC Basel në Gjenevë 0:3 dhe humb për herë të parë në një finale Kupe. Matias Delgado, Adama Traoré e Michael Lang shënuan për Bazelin.
Për kampionin e Zvicrës kjo është fitorja e Kupës së 12 të Zvicrës, pasi ka humbur në tri finale. Trajneri i Bazelit Urs Fischer është kështu fitues i dyfishtë. Në dy vjet me Bazelin ai ka fituar tre tituj nga katër të mundshëm.
Bazeli e arriti fitoren në një lojë plot emocione. Ai ishte nga fillimi mbizotërues dhe pas 2:0 nuk u përball asnjëherë me ndonjë situatë të rrezikshme në portën e tij.
Bazel – Sion 3:0 (0:0)
Stadiumi i Gjenevës. – 26’500 shikues. – SR Klossner. – Golashënues: 47. Delgado (Doumbia) 1:0. 62. Traoré (Steffen) 2:0. 89. Lang (Janko) 3:0.
Krahas personelit të ndërmarrjes (Leclanche), nga ky shpërthim janë prekur edhe nxënësit e një shkolle afër saj dhe banorë të një ndërtese tjetër të afërme.
Në Yverdon-les-Bains, Kantoni Vaud, nga shpërthimi që ka ndodhur në një fabrikë të baterive kanë pësuar lëndime 13 persona. Të gjithë ata janë dërguar në spital për trajtim, bën të ditur srf.ch
Ndërkohë zjarri i shkaktuar nga shpërthimi, është arritur të shuhet.
Siç bën të ditur Policia Kantonale e Vaudit, shpërthimi ka ndodhur pak para mesditës. Krahas personelit të ndërmarrjes (Leclanche), nga ky shpërthim janë prekur edhe nxënësit e një shkolle afër saj dhe banorë të një ndërtese tjetër të afërme. Gjithsej trajtim mjekësor kanë marrë 50 persona.
Sipas burimeve të ndërmarrje, shpërthimin e kanë shkaktuar bateritë, por ende nuk dihen rrethanat se si ka ndodhur kjo.
Në vitin 2015 Konfederata, kantonet dhe komunat kanë dhënë 8 miliardë franga për ndihmë sociale, sipas Zyrës Federale të Statistikave, nga këto 2.6 miliardë që ka shkuar direkt tek ata që kanë patur nevojë, një rritje prej 2,1% në krahasim me 2014.
Ndihma që merr një individi mbulon banesën, sigurimin shëndetësor dhe të ardhurat për ushqim, veshje etj.
Pjesa tjetër prej 4,8 miliardë franga, 60%, ka shkuar në ndihmë për pleqërinë dhe invalidët./ Burimi SDA
17 instrumentistë dhe 27 koristë nga Kosova kanë shfaqur një koncert në Binningen të Basel-Land-it së bashku me po kaq moshatarë të tyre nga Zvicra
Vargu i tyre është i gjatë dhe pamja që ofrojnë është impozante: rreth 100 nxënës, instrumentistë e koristë ngjiten në skenë nën duartrokitjet e qindra spektatorëve. Gjysma e artistëve janë nxënës të shkollës së muzikës, “Prenkë Jakova” të Gjakovës dhe gjysma tjetër, nikoqirë, nga Binningen-Botmingeni në afërsi të Bazelit.
Skena vërshohet nga një kombinim ngjyrash kuq-zi-bardh, të kostumeve të artistëve të rinj. Këto pamje do të mbeten gjatë në kujtimet e të gjithë pjesëmarrësve por në veçanti të atyre 44 nxënëseve e nxënësve gjakovarë që kanë ardhur për të dhënë koncert në Zvicër.
“Dua mëngjeset e majit” është kënga e parë korale me të cilën paraqiten koristët nën dirigjimin e Astrit Pallaskës. Pastaj vijnë këngët tjera të njohura nga tradita e muzikës korale shqiptare. Në kor, ashtu sikurse dhe në orkestër janë bërë bashkë nxënësit nga të dy shkollat.
Siç thotë Kastriot Sada, drejtor i shkollës së muzikës nga Gjakova, këtu janë 17 instrumentistë dhe 27 koristë nga Kosova. Ai më tutje tregon për albinfo.ch se si kanë koordinuar punën me shkollën nikoqire. “Disa muaj më parë ne i kemi marrë partiturat për këngët dhe pjesët instrumentale që i interpretuam sonte këtu. Po kështu edhe shkolla e këtushme ka marrë partiturat tona, kështu që ne kemi ushtruar në mënyrë paralele dhe kur kemi ardhur këtu, sigurisht e kemi pasur më lehtë të koordinohemi”.
Dorothea dhe George Fankhauser
Ndërsa për sjelljen në Zvicër të një grupi kaq të madh nga Kosova (44 nxënës plus 5 të tjerë), meritat i kanë çifti Dorothea dhe George Fankhauser, të cilët prej 12 vitesh angazhohen për të ndihmuar (kryesisht) arsimin muzikor në Gjakovë dhe më gjerë, në Kosovë. Nderkaq, thekson Sada, ka qenë shkolla e këtushme muzikore dhe drejtoresha e saj. Letizia Walser që kanë mbuluar udhëtimin e mysafirëve nga Gjakova në Zvicër. E për strehimin dhe ushqimin e të gjithëve janë kujdesur familjet zvicerane, prindërit e nxënësve të cilët vitin e kaluar kanë qenë në Gjakovë me të njëjtin mision, mbajtjen e koncerteve të përbashkëta”.
Por a ka pasur ndonjë vështirësi të natyrës burokratike për të sjellë një grup kaq të madh nga Kosova në Zvicër, kur dihet regjimi i vizave të cilit vazhdon t`i nënshtrohet Kosova…?
“Jo, aspak, pasi që me aktivitetet tona janë të njoftuara tashmë, si Ambasada e Zvicrës në Kosovë ashtu dhe institucionet e këtushme”, thotë George Fankhauser i cili bashkë me të shoqen Dorothea është “fajtori” kryesor për zhvillimin e këtij dhe aktiviteteve tjera të kësaj natyre tash sa vite. Ai lavdëron sjelljen e nxënësve, duke iu referuar fjalëve mirënjohëse të familjeve mikpritëse. “Ne kemi pasur më pak nxënës se sa familje të interesuara për t`i strehuar ata”, thotë ai, i entuziazmuar me faktin se gjithçka po rridhte mirë në këtë aktivitet. P
Pastaj edhe vetë George ngjitet në skenë si “përforcim” për korin e përzier, i cili interpreton këngë nga literatura muzikore shqiptare dhe botërore.
Tre dirigjentët
Në program, veç këngëve të njohura shqiptare, të përpunuara, si “Kroi i fshatit tonë”, “Me lule t`bukura”, “Moj e bukura More” etj., bëjnë pjesë edhe vepra muzikore me kërkesa të mëdha, si: “Air” e Bachut, “Hallellujah” e Händel-it, “Ode e Lumturisë” nga Simfonia e Nëntë e Beethovenit, “Adiemus” e Carl Jenkinsit etj. Dhe, nën dorën e sigurt të dirigjentëve: Christian Reichert, Pëllumb Vula e Astrit Pallaska sfidat u kaluan me sukses, siç e tregoi edhe reagimi me entuziazëm i publikut në sallë, i përbërë kryesisht nga zviceranë.
Por, krahas sfidës artistike të kaluar me sukses, që paraqiste koncerti për nxënësit artistë nga Gjakova, një sfidë e llojit tjetër për ta ishte vizita në një vend si Zvicra. Çdo gjë që kanë parë ata gjatë kësaj jave në Bazel e rrethinë përbën një përjetim të paharrueshëm për ta. Është hera e parë që vijnë këtu dhe në çdo hap janë përcjellë nga dashuria, mikpritja dhe zemërgjerësia e nikoqirëve.
“Këtu kemi kaluar tepër mirë dhe çdo gjë për ne ka qenë e re, e pakrahasueshme me ato që kishim parë deri tash”, thonë për albinfo.ch Entela Qarkagjija dhe Endrit Berisha, dy nga nxënësit instrumentistë nga Gjakova. Ata sapo kanë zbritur nga skena, dhe duke mbajtur violinën respektivisht violonçelin në duar, duan një fotografi për kujtim. Nesër do të kthehen në Kosovë me kujtimet më të bukura nga Zvicra, Bazeli.
Për desert, çokolatat zvicerane
“Na ka pëlqyer gjithçka: duke filluar nga qyteti, vozitja me tramvaj, me barkë nëpër Rajnë, rregulli në trafik, çdo gjë”, thonë Entela dhe Endriti. Ndërsa mikpritja në familjet e nxënësve zviceranë, është një kapitull më vete. Ata, bashkë me shkollën mikpritëse, përveç ushqimit e strehimit, kanë siguruar për mysafirët e tyre edhe shëtitje nëpër qytet, biletat e tramvajit, vizita në objekte të ndryshme turistike etj.
Nikoqirja e aktivitetit, drejtoresha e shkollës së Muzikës në Binningen-Bottmingen Letizia Walser ka përshëndetur në fund të gjithë ata që kanë kontribuuar për realizimin me sukses të këtij projekti. E vargu i tyre ishte i gjatë… Ajo ka pershëndetur edhe Ambasadën e Kosovës në Bernë, gjegjësisht zyrtarin e saj të lartë, Mustafë Xhemailin i cili ishte i pranishëm në koncert. Por, siç ka theksuar Walser, ditët e lodhshme por dhe të lumtura të kaluara bashkë, po kurorëzohen me një koncert të mrekullueshëm, që veç vlerave artistike shpërfaq edhe mesazhe miqësie e mirëkuptimi në mes vendeve dhe kulturave të ndryshme. “Sado të largëta që të jenë, ato i bashkon muzika dhe dashuria për artin”, ka thënë ajo në përmbyllje.
Dhe fare në fund, aktivitetin znj. Walser e ka përfunduar në mënyrën më të ëmbël të mundur: Duke u dhuruar nxënësve nga Gjakova nga një çokolatat zvicerane./Burimi:albinfo.ch
Bëhet fjalë për arkeologun dhe njohësin e Shqipërisë, Christian Zindel, i cili ka prezantuar të premten që shkoi në Zyrih një guidë të re arkeologjike për Shqipërinë.
Bashkautori Zindel e ka quajtur projektin si parapremierë, ngase ende nuk është shtypur si libër. Tre autorët e kësaj guide janë dy të huaj, dhe një autor nga Shqipëria.
“Kemi biseduar për etnogjenezën ndërmjet ilirëve dhe shqiptarëve, për ideologjitë e komunizmit, ngase gjithçka ka qenë politike”, tregon zvicerani për autorët, të cilët janë ekspertë të shquar dhe njohës të Shqipërisë.
Kështu, ata prezantojnë, në mënyrë objektive dhe pa falsifikime ideologjike një vështrim të thelluar të vendeve e monumenteve më të rëndësishme dhe më pak të njohura të Shqipërisë, që nga Koha e Gurit e deri në vitin 1912.
Zindel ka prezantuar pamje që nga pikturat në shkëmbinj nga parahistoria, deri te fotografitë nga Fototeka Marubi në shekullin XIX, duke sjellë për secilën fakte interesante të padëgjuara deri më tani.
Duke shëtitur nëpër fotografi, ai ka treguar për jetën e organizuar që kanë pasur ilirët, për lëvizjet e tyre dhe sidomos për Butrintin, parkun arkeologjik të Shqipërisë, se si u krijua dhe si mbijetoi në shekuj. Zinder ka folur edhe për fenomenet natyrore që kanë ndryshuar monumentet në periudha të ndryshme kohore.
Gërmimet arkeologjike të zviceranëve në Butrint, që do të dokumentohen edhe në një libër, i ka mbështetur DEZA, Ambasada e Zvicrës në Tiranë, Ambasada e Austrisë në Tiranë si dhe një shoqatë shqiptaro-austriake.
Zinder pastaj ka folur për zbulimet arkeologjike në Sarandë. Ai thotë se Saranda ka qenë shumë më e madhe, por që është dëmtuar për shkak të dridhjeve të shpeshta të tokës.
Pastaj ndalet në Gjirokastër, duke treguar për kështjellat e ndërtuara nga Ali Pasha, pastaj për burgjet e komunizmit dhe për kohën e shpalljes së pavarësisë në vitin 1912. Edhe Berati ka zgjuar kureshtjen e arkeologut, zviceranit Zindel, në periudhën ilire po edhe në kohën e osmanlinjve.
Për Muzeun Onufri tha se kishin vështirësi për të gjetur literaturë në gjuhën gjermane, por edhe angleze. «Onufri është një nga piktorët më të rëndësishme në shekullin e 16-të», thotë Zindel.
Duke iu referuar ikonave të Onufrit në Berat, Zindel është ndalur edhe në fenomenin që ai e ka vënë re në Shqipëri, të injorimit për një kohë të gjatë të monumenteve kulturore me karakter fetar, si të krishtere, ashtu dhe ato islame.
«Në Shqipëri janë kultivuar dhe ruajtur, konservuar monumentet arkeologjike ilire, romake e greke, por është hezituar që po kjo të bëhet për ato me karakter fetar. Ai ka nënvizuar edhe dukurinë që, sipas tij, shqiptarët sikur e injorojnë një pjesë të historisë së tyre. Kjo pastaj krijon probleme me identitetin, ndërsa do të ishte më mirë që historia të shikohet ashtu si ka ndodhur dhe pastaj të mund të jetohet në paqe me veten dhe me historinë», thotë Zindel.
Ndërsa tregon se kanë shkruar në librin e tyre edhe për Apoloninë, që është një qyteti antik në Shqipëri, ndër më të mëdhenjtë në pellgun e Adriatikut dhe më i përmenduri ndër 30 qytetet e tjera. Zvicerani tha se ishin konkurruar nga arkeologët francezë, italianë dhe gjermanë që kishin gërmuar më herët.
Për gërmime nëpër disa zona ushtarake arkeologu zviceran me ekipin e tij ishte dashur të pajiset me leje speciale nga Shtabi i Përgjithshëm i Ushtrisë Shqiptare.
Christian ZINDEL, arkeolog i njohur, nga viti 1986-2000 ishte ligjërues i historisë së arkitekturës së antikitetit në ETH Cyrih, ndërsa ka udhëhequr udhëtime të shumta studimore në të gjithë rajonin e Mesdheut. Ai kishte udhëhequr nga 1999-2003 Departamentin e Jashtëm për projektet kulturore të Pro Helvetia / SDC në Tiranë, ndërsa nga viti 2008 ishte marrë me gërmime në Orikos (Shqipëri), në bashkëpunim me Universitetin e Gjenevës./burimi albinfo.ch/
Politikani nga Kosova Azem Syla mund të sillet para gjyqit në Zvicër. Por kjo mund të ndodhë vetëm pasi të ketë përfunduar procesi gjyqësor që po zhvillohet ndaj tij në Kosovë, shkruan gazeta zvicerane Soloturner Zeitung.
Pasi saktëson se Syla në Kosovë po gjykohet për mashtrim, pastrim parash dhe korrupsion, gazeta kujton se këto vepra të tij janë kryer nga viti 2006, kohë kur i akuzuari ndodhej në Zvicër, në kantonin e Solothurnit.
Ndonëse Prokuroria Publike e Soloturnit ende nuk ka vendosur për nisje të procedurës, vendimi po afrohet, shkruan gazeta, transmeton albinfo.ch.
Prokuroria në fjalë është informuar se gjatë verës së këtij viti në Kosovë do të zhvillohet gjykimi në procesin për kriminalitet të organizuar, korrupsion, mashtrim, detyrim dhe pastrim parash, ka thënë një zëdhënës i prokurorisë për gazetën e përmendur.
“Prokuroria do të presë vendimin e shkallës së parë dhe pastaj do të vendosë lidhur me rifillimin e procedurës këtu”, ka thënë zëdhënësi.
Më tutje gazeta shkruan se Syla në mes të vitit 2002 dhe 2011 ka marrë ndihma sociale në lartësi prej 480 mijë frangash. Këtë shumë e ka marrë pa pasur të drejtë, është qëndrimi i Fondit për kompensim, në Kantonin Solothurn dhe për këtë arsye kishte ngritur kallëzim penal në vitin 2012.
Pas hetimeve që zgjatën dy vjet e gjysmë, prokuroria i kishte ndërprerë befasisht hetimet në nëntor 2014. Ndërsa rifillimi i procedurës mund të merret në konsideratë pasi që në kohën për të cilën Syla akuzohet për delikte të kryera në Kosovë, ai zyrtarisht jetonte në Zvicër dhe merrte ndihma sociale për pesë vite.
Valerie Zaslawski, gazetare e prestigjiozes zvicerane NZZ, e pranishëm në takimin midis Presidentes Leuthard dhe Kryeministrit Rama, në shkrimin e saj “Një manovër taktike sportive” e përshkruan kështu vizitën e premierit shqiptar në Zvicër:
“Sporti ngjit, kështu duket. Sepse vizita e kryeministrit shqiptar Edi Rama në Bern është tani më e dyta brenda një kohe të shkurtër, në të cilën në fokus kanë qenë arritjet sportive. Nga mesi i shkurtit presidenti austriak gjatë vizitës së tij inauguruese (në të njëjtën kohë në St. Moritz zhvillohej kampionati botëror i skijimit) adminirimin e tij për Zvicrën e shprehu me këto fjalë ledhatuese: «Madje as në sport Austria nuk ia kalon Zvicrës.»
Të premten pasdite në ambientet e stolisura të Oborrit të Lohn-it, ku u prit për biseda zyrtare nga kryeministrja Doris Leuthard, Rama para gazetarëve tha: Ai i falënderohet Zvicrës në emër të vendit të tij edhe për përkrahjen e Kombëtares shqiptare të futbollit. Zvicra po i ndihmon Shqipërisë të fitojë. Për sqarim: Në kuadër të Kombëtares shqiptare lujnë për momentin gjashtë lojtarë me pasaportë zvicerane. Njëkohësisht, Rama tha: «Pa ne ju nuk ia dilni në kampionat.» A, po: Në Kombëtaren zvicerane luajnë (edhe) dy lojtarë me rrënjë kosovare-shqiptare: Xherdan Shaqiri dhe Granit Xhaka.
Pranim azili
Me shpjegimet e tij sportive Rama iu shmang temave të rëndësishme: nga transportet e drogës me avionë të vegjël dhe implikimet e përfolura të mafjes së drogës në politikën shqiptare. Një pyetjeje në vazhdim të një gazetari lidhur me një ish polic shqiptar, i cili është vendosur në Zvicër, pasi atij në Shqipëri iu bë procesi sepse kishte zbuluar marifete të mafjes së dogës, Rama iu përgjigj me kaq: «Ah, ju gazetarët jeni gjithandej njëlloj».
Policit të apostrofuar këtë javë i është pranuar azili, siç raporton «Le Temps». Folco Galli nga Enti Federal për Policinë (BJ) konfirmon se Ambasada shqiptare në Bernë është njoftuar me një notë diplomatike të 29 marsit 2017, se ai e refuzon ekstradimin e ish nëpunësit të policisë mbi bazën e urdhrit të «Non-Refoulement»-it. BJ i ka informuar autoritetet shqiptare se ata e kanë mundësinë e shtrimit të kërkesës për një ndjekje substitutare penale.
25 milonë në vit për Shqipërinë
Aryseja e vërtetë e takimit ndërmjet Ramës dhe Leuthardit ishte kremtimi i 25-vjetorit të marrëdhënieve diplomatike. Para një çerek shekulli Zvicra dhe Shqipëria kanë hapur ambasada në vendet respektive. Me këtë rast u nënshkruan edhe dy marrëveshje, një për programin e zhvillimit rajonal dhe një për orientimin e shkollimit profesional kah tregu i punës në Shqipëri.
Shefi i Drejtorisë për Zhvillim dhe Bashkëpunim, Manuel Sager, i cili është kompetent për këtë, në margjina të konferencës tha: Zvicra e ndihmon Shqipërinë në decentralizimin e vendit dhe në forcimin e aftësisë së saj konkuruese ekonomike, për ta përkrahur integrimin e saj në strukturat evropiane. Me rreth 25 milionë në vit, Zvicra është «investitori» i tretë më i madh në vit në Shqipëri në çështje të bashkëpunimit zhvillimor. Anasjelltas, bashkëpunimi zhvillimor zviceran 1 për qind të buxhetit e jep për Shqipërinë. Vendi bën pjesë në fqinjësinë e zgjeruar të Zvicrës, prandaj marrëdhëniet e mira janë me rëndësi. Zvicra përfiton nga rrethanat stabile. Fundja, edhe Diaspora shqiptare në Zvicër është e madhe: këtu jetojnë 250’000 shqipfolës.
Zvicra dhe Shqipëria dëshirojnë të forcojnë marrëdhëniet
Presidentja e Konfederatës Helvetike Doris Leuthard dhe njëkohësisht Këshilltarja Federale e Departamentit të Ambientit,Transportit, Energjisë dhe Komunikacionit priti për një vizitë zyrtare Kryeministrin e Republikës së Shqipërisë Edi Rama. Kjo ishte vizita e parë e një kryeministri shqiptar në Zvicër që nga viti 1994.
Pritja u bë në kështjellën Lohn, në afërsi të Bernës, një nga rezidencat qeveritare e vizituar nga burra dhe gra shteti të llojit nga Churchill tek Angela Merkel.
Në oborrin e bukur të kështjellës Lohn, ku valviteshin mrekullisht flamujt e kuq me kryq të bardhë e shqiponjë dykrenore dhe nën tingujt e hymneve zvicerane e shqiptare, për nder të kryeministrit Rama dhe delegacionit që e shoqëronte u bë parakalimi solemn nga garda ushtarake.
Kështu nisi vizita zyrtare e kryeministrit shqiptar në Zvicër.
Tema qendrore e bisedimeve ishte marrëdhëniet politike dhe ekonomike mes dy vendeve si dhe situata në Ballkanin Perëndimor.
Të dy vendet vunë në dukje intensifikimin dhe thellimin e mëtejshëm të marrëdhënieve dypalëshe në vitet e fundit. Delegacionet janë fokusuar ndër të tjera në angazhimin e pandërprerë të Zvicrës në Shqipëri.
Qëllimi i Zvicrës është të mbështesë Shqipërinë – një nga vendet prioritare të bashkëpunimit për zhvillim – në projektet e reformave drejt integrimit evropian. Aktualisht, Zvicra është një nga donatorët kryesorë dypalësh në Shqipëri duke zënë vendin e gjashtë.
Në takimin ndërshtetëror u nënshkruan dy marrëveshje në fushën e formimit profesional dhe decentralizimit në vlerë prej dhjetë milionë franga. Konkretisht, ministrja për Zhvillim Urban e Shqipërisë, Eglantina Gjermeni dhe ambasadori Manuel Sager, drejtor federal i DEZA-s kanë nënshkruar projektmarrëveshjen për programin e zhvillimit rajonal në Shqipëri. Ndërsa ministrja për Mirëqenie Sociale dhe e Rinisë e Republikës së Shqipërisë, Olta Xhaçka ka nënshkruar Projektmarëveshjen për arsimin profesional në tregun e punës në Shqipëri. Nga ana zvicerane nënshkrues i kësaj marrëveshjeje ishte po zoti Manuel Sager, drejtor federal i Drejtorisë për Zhvillim dhe Bashkëpunim i Zvicrës.
Ministrat diskutuan gjithashtu për reformën e drejtësisë përmes të cilës do të përmirësohet klima e investimeve në Shqipëri, bashkëpunimin në çështjet e emigracionit, bashkëpunim në çështjet e policisë dhe situatën në Ballkanin Perëndimor.
Trendi pozitiv në marrëdhëniet ekonomike
Marrëdhëniet diplomatike mes Zvicrës dhe Shqipërisë kanë nisur në vitin 1970.
Edhe pse marrëdhëniet politike janë të shkëlqyera dhe ato ekonomike kanë trend pozitiv, tregtia midis dy vendeve mbetet relativisht modeste. Aktualisht kompanitë zvicerane në Shqipëri janë rreth tridhjetë. Një konsorcium ndërkombëtar me qendër në Zvicër gjithashtu merr pjesë në ndërtimin e Trans-Adriatik (TAP, Trans-Adriatik-Pipeline).
Komuniteti shqiptar prej më tepër se 250 000 vetësh jeton në Zvicër, pjesa më e madhe tashmë të natyralizuar, por që kanë lidhje me rajonin e gjuhës shqipe. Kjo është një arsye më tepër që marrëdhëniet me Republikën e Shqipërisë dhe Zvicrës mund të rriten edhe më shumë, madje edhe në sferën ekonomike.
Pas nënshkrimit të marrëveshjeve, respektivisht Presidentja e Konfederatës Doris Leuthard dhe Kryeministri i Shqipërisë Edi Rama bënë deklaratat e tyre në konferencë për shtyp përpara gazetarëve.
Presidentja e Konfederatës, zonja Doris Leuthard nënvizoi se vizita e kryeministrit Edi Rama është historike dhe po ashtu shprehu vlerësimin për rolin konstruktiv të Shqipërisë dhe theksoi se sa e rëndësishme është për Zvicrën që Tirana të vijojë angazhimet e saj. Presidentja e Zvicrës e komplimentoi kryeministrin e Shqipërisë dhe qeverinë e tij për reformat që ka ndërmarrë tre vitet e fundit, reforma që lidhen me shtetin e së drejtës, sidomos reforma në drejtësi që është shumë e rëndësishme për Zvicrën por edhe në procesin e integrimit të Shqipërisë në Europë. Ajo kujtoi se si 25 vjet më parë, në vitin 1992, Zvicra hapi ambasadën në Tiranë dhe kjo përkon edhe me vizitën e një kreu shteti nga Shqipëria. Presidentja Leuthard theksoi domosdoshmërinë e luftës kundër korrupsionit dhe krimit në favor të shtetit të së drejtës. Gjithashtu shprehu shqetësim rreth rritjes së tensioneve dhe krizës në rajon.
Edhe nga ana e tij kryeministri i Shqipërisë Edi Rama konfirmoi faktin se marrëdhëniet në mes të dy vendeve janë të shkëlqyera. Ai kujtoi vitin 1935 kur është hapur përfaqësia e parë diplomatike e Shqipërisë në Zvicër. Duke mos harruar të kujtojë edhe rolin e emigracionit shqiptar dhe sidomos të futbollistëve. Me këtë rast kryeministri shqiptar bëri edhe një shaka, duke u kujtuar zviceranëve se fitoret në futboll iu dedikohen djemve shqiptarë.
Pastaj në konferencën për shtyp Presidentja Leuthard dhe Kryeministri Rama i janë përgjigjur pyetjeve të gazetarëve. Pyetjet ishin në lidhje me vendosjen e një linje të drejtpërdrejtë ajrore në relacionin Zvicër Shqipëri, mësimin plotësues në gjuhën shqipe në Zvicër. Kryeministri i Shqipërisë është pyetur nga televizioni zviceran sfr edhe për ish-oficerin e drogës Dritan Zagani.
Pas drekës zyrtare me Presidenten Leuthard, Kryeministri Rama me delegacionin ka vijuar takimin në Parlamentin e Zvicrës, me kryetarin e tij Jürg Stahl./Për Voal: Elida Buçpapaj
Voal – Dritan Zagani do të qëndrojë në Zvicër. Albanischer Ex-Drogenfahnder bleibt in der Schweiz – Oficeri i antidrogës do të qendrojë në Zvicër. Ky është titulli i reportazhit në emisionin“10vor10” të televizionit zviceran gjermanofon SFR. Oficeri i antidrogës Dritan Zagani kërkoi strehim në Zvicër pasi denoncoi përfshirjen në trafikimin e drogës të zyrtarëve të lartë.
Megjithëse Tirana e ka futur në listën e Interpolit dhe Shqipëria i kishte bërë Zvicrës kërkesë ekstradimi për ish-oficerin e antidrogës, kjo kërkesë nuk merret parasysh dhe Dritan Zaganit bashkë me familjen e tij marrin azil politik në Konfederatën Helvetike.
Televizioni zviceran SRF që në janar i dedikoi një reportazh ish-policit të antidrogës
Në janar të këtij viti televizioni gjermanofon i Zvicrës SRF në emisionin “10vor10” e ka intervistuar Dritan Zaganin, ish-oficerin e policisë shqiptare që denoncoi aferat e përfshirjes të trafikantëve të drogës me shefat e lartë të politikës. Një shkrim për të bashkë me videon e reportazhit ku është përfshirë edhe intervista e tij u botuan edhe në faqen online të SRF nën okelion “Mafia e drogës”.
Në reportazhin që përcillte intervistën thuhej se dërgesat e drogës bëheshin me avionë të lehtë dhe ka dyshime se trafikantët kanë lidhje me politikën. Këtë gjë e ka denoncuar ish-oficeri i Policisë shqiptare (Dritan Zagani – sqarim i Voal.ch) i cili është vendosur në Zvicër. Shqipëria kishte kërkuar ekstradimin e Zaganit në Shqipëri. Sikur e konfirmoi për reportazhin e janarit për emisionin «10vor10» Zyra federale e Drejtësisë.
Ishte e qartë se mediat zvicerane që në muajin janar i kishin kushtuar vëmendjen dhe ishin në favor të ish-policit shqiptar.
Dhe tani fakti është që Dritan Zagani ka marrë azilin politik.
Dmth Zvicra nuk e ka pranuar kërkesën për ekstradim të autoriteteve shqiptare.
Televizioni zviceran SRF që e ka ndjekur ngjarjen, i rikthehet përsëri në emisionin “10vor10” rastit të Dritan Zaganit.
E reja që solli kësaj here emisioni “10vor10” është se Zvicra e ka pranuar kërkesën e tij për qendrim të përhershëm në Zvicër, që do të thotë se ka hedhur poshtë kërkesën për ekstradim nga Shqipëria.
“10vor10” tregon me simpati për ish-oficerin shqiptar, i cili ka rrezikuar kokën duke ndjekur veprimtarinë kriminale.
Dritan Zagani gjithmonë ka thënë se në këtë veprimtari të krimit të organizuar dhe mafies është e përfshirë edhe politika.
Gazetari i “10vor10” bashkë me një tjetër gazetar zviceran ishin të pranishëm edhe në konferencën për shtyp të Presidentes të Zvicrës zonjës Doris Leuthard me Kryeministrin Shqiptar, Edi Rama, gjatë vizitës së tij zyrtare dhe ata e pyetën në lidhje me Dritan Zaganin, por kryeministri i Shqipërisë nuk pranoi të përgjigjej si një çështje e organeve të drejtësisë.
Tani për Dritan Zaganin dhe familjen e tij nis një jetë e re.
SFR thotë se Dritan Zagani në shpirt ka mbetur polic. Ai dëshiron që ta vazhdojë profesionin e tij edhe në Konfederatën Helvetike që tani do të jetë atdheu i tij.
Si një luftëtar i paepur i mafies dhe antidrogës./Elida Buçpapaj
VOAL – Kryeministri i Shqipërisë Edi Rama ka filluar në Zvicër vizitën zyrtare, e para e këtij niveli që kur midis Zvicrës dhe Shqipërisë janë vendosur marrëdhëniet diplomatike.
Kryeministri i Shqipërisë takohet me Presidenten e Konfederatës Helvetike zonjën Doris Leuthard, që është edhe Këshilltarja Federale e Departamentit të Ambientit,Transportit, Energjisë dhe Komunikacionit.
Pritja bëhet në Kështjellën Lohn, një nga rezidencat qeveritare të Konfederatës.
Në një intervistë për mediat shqiptare, Kryeministri i Shqipërisë tha se të dy qeveritë janë duke punuar për një linjë ajrore midis Shqipërisë dhe Zvicrës.
Për komunitetin shqiptar në Zvicër është një lajm shumë i mirë që të udhëtojnë direkt në Shqipëri.
Kryeministri i Shqipërisë takohet edhe me kryetarin e Parlamentit të Zvicrës z.Jürg Stahl.
Konfederata e Zvicrës ka njohur zyrtarisht Shqipërinë në vitin 1922. Shtatë vjet më vonë të dy palët kanë nënshkruar Konventën e Vendosjes së Marrëdhënieve Tregtare.
Marrëdhënie diplomatike midis dy vendeve janë vendosur në vitin 1970. Në vitin 1992, pas rënies së regjimit komunist, Zvicra hapi ambasadën e saj në Tiranë.
Sivjet mbushen 25 vjet që kur Zvicra hapi përfaqësinë e saj në vendin e shqiponjave.
Dhe vizita e kryeministrit të Shqipërisë përkon me 25 vjetorin e hapjes të Ambasadës të Zvicrës në Shqipëri.
VOAL – Kryeministri i Shqipërisë Edi Rama vjen në Zvicër për një vizitë zyrtare, e para e këtij niveli që kur midis Zvicrës dhe Shqipërisë janë vendosur marrëdhëniet diplomatike.
Kryeministrin e Shqipërisë do ta presë Presidentja e Konfederatës Helvetike zonja Doris Leuthard, që ndërkohë është edhe Këshilltarja Federale e Departamentit të Ambientit,Transportit, Energjisë dhe Komunikacionit. Kryeministri i Shqipërisë do të ketë po ashtu edhe një takim në Parlementin e Zvicrës, me kryetarin e Parlamentit z.Jürg Stahl.
Janë mbushur 47 vjet të vendosjes së marrëdhënieve diplomatike ndërmjet Republikës së Shqipërisë dhe Konfederatës Helvetike, të cilat u thelluan pas rrëzimit të regjimit komunist, por natyrisht prania e kryeministrit të Shqipërisë përbën një zhvillim shumë pozitiv.
Si dy vende të vogla, Shqipëria dhe Zvicra, kanë një bashkëpunim të frytshëm në disa sektorë të rëndësishëm, veçanërisht në sektorin e energjisë, të cilin e mbulon pikërisht Departamenti i Presidentes Doris Leuthard.
Konfederata e Zvicrës ka njohur zyrtarisht Shqipërinë në vitin 1922. Shtatë vjet më vonë të dy palët kanë nënshkruar Konventën e Vendosjes së Marrëdhënieve Tregtare.
Konfederata e Zvicrës ka vendosur marrëdhënie diplomatike me palën shqiptare vetëm në vitin 1970. Në vitin 1992, pas rënies së regjimit komunist, Zvicra hapi ambasadën e saj në Tiranë.
Që nga ky moment marrëdhëniet dypalëshe morën një vrull të ri. Marrëdhëniet politike mes Republikës së Shqipërisë dhe Konfederatës Zvicerane vlerësohen nga të dy palët si mjaft të mira.
Qeveria shqiptare e konsideron shumë të rëndësishëm zhvillimin e marrëdhënieve të gjithanshme me Konfederatën Zvicerane.
Duke qenë se Zvicra është një vend neutral (është bërë vend anëtar i OKB-së vetëm në vitin 2002), marrëdhëniet politike ndërmjet vendeve janë zhvilluar kryesisht në planin dypalësh.
Marrëdhëniet diplomatike mes Zvicrës dhe Shqipërisë janë vendosur përpara 47 vjetësh, por bashkëpunini ekonomik filloi në fillim të viteve ’90.
SDC dhe SECO kanë dhënë pothuajse 130 milionë franga zvicerane dhe shpërndarja e fondeve mes dy departamenteve ka qenë pothuajse e barabartë.
Shqipëria u bë vendi prioritar për SDC-në në vitin 1995.
SDC ka punuar në disa fusha: punësimin dhe stimulimin e të ardhurave; progresin në drejtësinë sociale; parandalimin dhe menaxhimin e konflikteve me qëllim që të kontribuojë në zhvillimin social si dhe në zhvillimin e ekonomisë së tregut.
Programi i SECO-s përqëndrohet në një përfshirje më të madhe dhe në një ndarje më të barabartë të burimeve bazë në sektorët e energjisë dhe ujërave.
Qëllimi është të hidhen themelet për zhvillimin e mëtejshëm të ekonomisë dhe uljen e varfërisë.
Zvicra është donatori i katërt për Shqipërinë
Këto donacione synojnë kryesisht zhvillimin e bizneseve dhe investimeve, stimulimin e zhvillimit e të sipërmarrjes dhe SME-ve nëpërmjet përmirësimit të vazhdueshëm të klimës së biznesit dhe investimeve, reduktimit të barrierave administrative dhe kostos se biznesit etj., zhvillimin e sektorit industrial dhe minerar – hapjen e Shqipërisë drejt tregjeve rajonale, evropiane dhe globale dhe lider në fushën e IHD në EJL.
Në Zvicër jetojnë rreth 1300 shtetas të Shqipërisë, pothuaj të gjithë të natyralizuar.
Kryeministri i Shqipërisë do të pritet në Bernë më 31 mars.
als_Latn als_Latn als_Latn als_Latn als_Latn als_Latn als_Latn als_Latn als_Latn nld_Latn tpi_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn bos_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn